Huset, der i byen kaldes for rumskibet, blev arkitekttegnet til familien, der nu har valgt at sælge. Den 276 kvadratmeter store bolig er fra 2015, og byder på både underjordiske bilelevatorer, udendørs swimmingpool og HiFi i hele huset. Hele herligheden er blevet sat til salg til hele 14,3 millioner kroner. Det er ejendomsmælger Jette Gudiksen, der skal stå for salget af boligen, der kom på nettet torsdag ved middagstid. - Vi har allerede fået nogle henvendelser på huset - også fra folk, der ikke er fra byen. Og rigtig mange har delt og kommenteret vores salgsopstilling, siger hun og fortsætter: - Det har hurtigt spredt sig, men det er også bare et anderledes hus - bare det, at der er en bilelevator! De 276 kvadratmeter er fordelt på 129 i stueplan, 147 på førstesalen, og i kælderen er der hele 239 kvadratmeter, som er klassificeret som kælder. Der er seks værelser, en vinkælder, et fitnessrum, værksted, teknikrum og garage samt to badeværelser. Hele stueetagens vægge udadtil består af glas og stål hele vejen rundt, så der er rig mulighed for at kigge ud over Limfjorden. Sælgeren har valgt at sætte det personlige hus til salg, da familien har fundet et andet hus lidt uden for Nibe, som de har forelsket sig i. Det er et hus med langt større grund - og det kunne de godt tænke sig at prøve, fortæller han til TV2 Nord.

Opsummering:
Fitnessrum, vinkælder og swimmingpool - der er lidt af alt i boligen i Nibe.